NARIADENIE KOMISIE (ES) č. 1439/2005
z 2. septembra 2005,
ktorým sa stanovuje dodatočná čiastka, ktorá sa má vyplatiť na broskyne v Maďarsku v súlade s nariadením (ES) č. 416/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na nariadenie Komisie (ES) č. 416/2004 z 5. marca 2004, ktorým sa ustanovujú prechodné opatrenia na uplatňovanie nariadenia Rady (ES) č. 2201/96 a nariadenia (ES) č. 1535/2003 v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii (1), a najmä na jeho článok 3 ods. 1,
keďže:
(1)
Množstvá broskýň, na ktoré sa vzťahujú žiadosti o podporu na hospodársky rok 2004/2005 a ktoré oznámili členské štáty v súlade s článkom 39 ods. 2 nariadenia Komisie (ES) č. 1535/2003 z 29. augusta 2003, ktorým sa ustanovujú podrobné pravidlá uplatňovania nariadenia Rady (ES) č. 2201/96 o systéme pomoci pre výrobky z ovocia a zeleniny (2), neprekračujú prah Spoločenstva. Preto je potrebné, aby sa po skončení hospodárskeho roka 2004/2005 vyplatila dodatočná čiastka v členských štátoch, ktoré pristúpili k Európskej únii 1. mája 2004.
(2)
Producenti Českej republiky, Cypru a Slovenska nepredložili žiadnu žiadosť o podporu na rok 2004/2005 týkajúcu sa broskýň určených na spracovanie. Preto by sa dodatočná čiastka na hospodársky rok 2004/2005 v tomto členskom štáte nemala vyplatiť,
PRIJALA TOTO NARIADENIE:
Článok 1
Po skončení hospodárskeho roku 2004/2005 sa v Maďarsku vyplatí dodatočná čiastka 11,92 EUR na tonu broskýň určených na spracovanie, uvedená v článku 3 ods. 1 nariadenia (ES) č. 416/2004.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. septembra 2005